6. โครงการในอนาคต

  ตามที่กระทรวงการคลังได้มีแผนแม่บทที่ต้องการให้บริษัทเงินทุนทั้งหมดยกฐานะเป็นธนาคารพาณิชย์ภายในระยะเวลาและเงื่อนไขที่กำหนดไว้
  ตามประกาศกระทรวงการคลัง เรื่อง หลักเกณฑ์ วิธีการ
  และเงื่อนไขในการขออนุญาตจัดตั้งธนาคารพาณิชย์ ลงวันที่ 23 มกราคม 2547 ดังนั้น
  บริษัทจึงมีแผนที่จะยกระดับฐานะของ FC เป็นธนาคารพาณิชย์ โดยได้เสนอที่จะให้ FC
  เข้าควบรวมกิจการกับ บริษัทเงินทุน กรุงเทพธนาทร จำกัด (มหาชน)
  ซึ่งที่ประชุมวิสามัญผู้ถือหุ้นของบริษัทครั้งที่ 1/2547 เมื่อวันที่ 8 มีนาคม 2547
  ได้มีมติให้บริษัทขายเงินลงทุนใน FC ที่บริษัทถืออยู่ทั้งหมดจำนวน 9,017,994 หุ้น
  คิดเป็นสัดส่วนร้อยละ 99.97 ของทุนจดทะเบียนชำระแล้วให้แก่ บริษัทเงินทุน กรุงเทพธนาทร
  จำกัด (มหาชน) ในราคารวมทั้งสิ้น 687,121,000 บาท ทั้งนี้ การขายเงินลงทุนใน FC
  ดังกล่าว จะต้องอยู่ภายใต้การได้รับอนุมัติจากกระทรวงการคลัง และธนาคารแห่งประเทศไทย
  และมีมติให้บริษัทเข้าซื้อหุ้นสามัญเพิ่มทุนของ บริษัทเงินทุน กรุงเทพธนาทร จำกัด (มหาชน)
  ในจำนวนทั้งสิ้น 99,900,000 หุ้น คิดเป็นสัดส่วนร้อยละ 49.97 ของทุนจดทะเบียนชำระแล้ว
  ในราคาหุ้นละ 12.78 บาท ซึ่งคิดเป็นจำนวนเงินทั้งสิ้น 1,276,722,000 บาท ทั้งนี้
  การเข้าซื้อหุ้นสามัญเพิ่มทุนของ บริษัทเงินทุน กรุงเทพธนาทร จำกัด (มหาชน)
  จะต้องอยู่ภายใต้การได้รับอนุมัติจากกระทรวงการคลัง และธนาคารแห่งประเทศไทย

ซึ่งบริษัทมีแผนการในการดำเนินงานดังต่อไปนี้

  1. จัดเตรียมแผนการควบรวมกิจการระหว่าง FC กับ บริษัทเงินทุน กรุงเทพธนาทร จำกัด
  (มหาชน) และจัดเตรียมแผนการประกอบธุรกิจธนาคารพาณิชย์ รวมถึงเอกสารประกอบต่าง ๆ
  เพื่อให้บริษัทเงินทุน กรุงเทพธนาทร จำกัด (มหาชน)
  เป็นบริษัทแกนในการยื่นคำขออนุญาตจัดตั้งธนาคารพาณิชย์แบบเต็มรูปแบบต่อธนาคารแห่งประเทศไทย
  และคณะกรรมการพิจารณาคำขออนุญาตจัดตั้งธนาคารพาณิชย์ตามแผนพัฒนาระบบสถาบันการเงินที่รัฐมนตรีแต่งตั้งจะพิจารณาคำขออนุญาตและเสนอรายชื่อให้รัฐมนตรีเพื่อขอความเห็นชอบภายใน
  3 เดือน นับแต่ได้รับคำขอและเอกสารประกอบการพิจารณาครบถ้วน

  2. ภายหลังจากได้รับความเห็นชอบจากรัฐมนตรีในการจัดตั้งธนาคารพาณิชย์แล้ว FC
  จะดำเนินการควบรวมกิจการกับ บริษัทเงินทุน กรุงเทพธนาทร จำกัด (มหาชน) โดย

  2.1. บริษัทเงินทุน กรุงเทพธนาทร จำกัด (มหาชน)
  จะออกหุ้นสามัญเพิ่มทุนเพื่อเสนอขายต่อบริษัท จำนวน 99,900,000 หุ้น คิดเป็นสัดส่วนร้อยละ
  49.97 ของทุนจดทะเบียนชำระแล้ว ในราคาหุ้นละ 12.78 บาท รวมเป็นเงินทั้งสิ้น
  1,276,722,000 บาท

  2.2. บริษัทเงินทุน กรุงเทพธนาทร จำกัด (มหาชน) จะซื้อหุ้นสามัญของ FC จากบริษัทจำนวน
  9,017,994 หุ้น คิดเป็นสัดส่วนร้อยละ 99.97 ของทุนจดทะเบียนชำระแล้ว ในราคารวมทั้งสิ้น
  687,121,000 บาท

  2.3. บริษัทเงินทุน กรุงเทพธนาทร จำกัด (มหาชน) จะรับโอนบุคลากร ธุรกิจ
  และสินทรัพย์จาก FC และคืนใบอนุญาตประกอบกิจการเงินทุนของ FC ให้แก่กระทรวงการคลัง

  3. ก่อนการเปิดดำเนินการธนาคารพาณิชย์ บริษัทเงินทุน กรุงเทพธนาทร จำกัด (มหาชน)
  จะระดมทุนเพิ่มเติมโดยการออกหุ้นสามัญเพิ่มทุนเพื่อเสนอขายต่อผู้ถือหุ้นเดิม
  และ/หรือนักลงทุนแบบเฉพาะเจาะจง และ/หรือ ประชาชนทั่วไป เพื่อให้มีเงินกองทุนขั้นที่ 1
  ไม่ต่ำกว่า 5,000 ล้านบาท ทั้งนี้ ภายหลังจากที่ได้รับอนุมัติจากที่ประชุม ผู้ถือหุ้นของบริษัทเงินทุน
  กรุงเทพธนาทร จำกัด (มหาชน)

บริษัทมีแผนในการดำเนินกิจการธนาคารพาณิชย์เบื้องต้นดังต่อไปนี้

- ภายหลังจากที่บริษัทเงินทุน กรุงเทพธนาทร จำกัด (มหาชน) รับโอนบุคคลากร
ธุรกิจและสินทรัพย์จาก FC แล้ว จะมีการปรับปรุงโครงสร้างองค์กร
เพื่อเพิ่มประสิทธิภาพและความคล่องตัวในการดำเนินงาน
ซึ่งจะเป็นผลให้กิจการมีศักยภาพในการทำกำไร และการแข่งขันมากขึ้น

- กิจการธนาคารพาณิชย์ จะไม่แข่งขันโดยตรงกับธนาคารพาณิชย์ใหญ่ของไทย
แต่จะมีเป้าหมายเป็นกลุ่มลูกค้าเงินกู้และเงินฝากขนาดกลาง
และให้บริการทางการเงินโดยให้ความสำคัญและสร้างความพึงพอใจให้แก่ลูกค้า
รวมถึงการพัฒนาจุดแข็งโดยใช้เทคโนโลยีสมัยใหม่ และในปีแรกของการดำเนินงาน
คาดว่าจะมีสาขาไม่เกิน 5 สาขา

ทั้งนี้ การดำเนินการขออนุญาตจัดตั้งธนาคารพาณิชย์ของ FC จะบรรลุตามความประสงค์หรือไม่
ขึ้นอยู่กับการได้รับอนุมัติจากกระทรวงการคลัง และธนาคารแห่งประเทศไทย
หากการขออนุญาตดังกล่าวไม่ได้รับการอนุมัติจากกระทรวงการคลัง และธนาคารแห่งประเทศไทย
กระบวนการในการดำเนินการที่กล่าวมาแล้วทั้งหมดข้างต้น ก็จะไม่เกิดขึ้น